Pad dalk na Joost van der Westhuizen vernoemJoost van der Westhuizen. Foto: Tony Ashby/AFP. Die R50 in Gauteng kan moontlik binnekort na die oud‑Springboklegende Joost van der Westhuizen hernoem word. Die provinsiale pad wat Pretoria met Standerton via Delmas verbind, sal dan as Joost van der Westhuizen-rylaan bekend staan. Dit is maar net een van verskeie naamsveranderinge wat die Gautengse departement van paaie en vervoer vir sy provinsiale paaie beplan. Ander voorgestelde naamsveranderinge sluit in die verandering van die R59 na Ahmed Kathrada-snelweg en die N12 na Helen Suzman-rylaan. Melitah Madiba, woordvoerder van die departement van paaie en vervoer, sê die departement is besig om van die provinsiale paaie te benoem én te hernoem. Die departement versoek dat belanghebbendes kommentaar lewer op die voorgestelde name en die hernoeming van groot provinsiale paaie. Die voorgestelde name sluit name van vooraanstaande persone uit verskeie velde in, waaronder die politieke, sake, arbeid- en sportspektrum. Só lyk die voorgestelde naamsveranderinge: Madiba wys daarop dat die departement in die verlede al groot roetes herdoop het as deel van die provinsie se verbintenis tot maatskaplike samehorigheid, insluiting en transformasie. Jacob Mamabolo, LUR vir paaie en vervoer in Gauteng, verduidelik op sy beurt dat die Gautengse provinsiale regering ’n bepaalde rol het om te speel in die bevordering van ’n inklusiewe Suid-Afrikaanse identiteit. “As regering het ons ’n plig om helde te vereer wat onbaatsugtig belangrike rolle in die stryd teen apartheid gespeel het en diepgaande en voortreflike bydraes tot die ontwikkeling van ons mense en hierdie land gelewer het. “Die paaie en vervoerinfrastruktuur het miskien ’n tegniese funksie, maar die provinsiale regering het ’n bepaalde verpligting om te vervul in die bevordering en weerspieëling van ’n inklusiewe identiteit en kulturele erfenis met betrekking tot infrastruktuur.” Die departement sal openbare verhore oor die provinsie heen onderneem as deel van sy pogings om met die publiek te raadpleeg en bewustheid te skep oor die voorgestelde naamsveranderinge. Belanghebbendes word intussen uitgenooi om kommentaar oor die voorgestelde naamsveranderinge by [email protected] in te dien. Mahori kan ook by 066 474 3000 gekontak word vir meer inligting.